Na osnovu člana 17 stav 4 Zakona o održavanju stambenih zgrada ("Sl. list CG", br. 41/16 i 84/18), člana 27 tačka 10 Zakona o lokalnoj samoupravi ("Sl. list CG", br. 2/18, 34/19 i 38/20), člana 46, 47 i 48 Zakona o finansiranju lokalne samouprave („Sl. list CG “, br. 3/2019) i člana 36 Statuta opštine Mojkovac („Sl. list CG - Opštinski propisi“, br. 29/18 i 34/19), Skupština opštine Mojkovac, na sjednici održanoj dana 25. jula 2022. godine, donijela je

                                                       ODLUKU
o sufinansiranju i obezbjeđenju otplate kreditnih sredstava za adaptaciju zajedničkih djelova stambenih zgrada za kolektivno stanovanje na teritoriji opštine Mojkovac 


I OPŠTE ODREDBE

Član 1

Ovom odlukom propisuju se uslovi, način, postupak i kriterijumi sufinansiranja za adaptaciju zajedničkih djelova stambenih zgrada za kolektivno stanovanje (u daljem tekstu: „Stambena zgrada“) na teritoriji opštine Mojkovac, kao i uslovi za obezbjeđenje otplate kredita organa upravljanja stambenim zgradama koji su namijenjeni adaptaciji zajedničkih djelova stambenih zgrada (u daljem tekstu: ”Adaptacija”).

Član 2

U cilju poboljšanja uslova stanovanja u stambenim zgradama opština Mojkovac može odobriti sredstva, po zahtjevu organa upravljanja stambenim zgradama, za sufinansiranje Adaptacije kao i obezbjeđenja otplate kreditnih sredstava kojim se stambena zgrada kao pravno lice zadužuje kod banke.
Sufinansiranje Adaptacije, vrši se do 20% ukupne predračunske vrijednosti radova iskazanih u ponudi ovlašćenog izvođača radova, a obezbjeđenje otplate kredita na period do šest godina, na način da ukupan iznos za sufinansiranje i ukupne rate za obezbjeđenje otplate kredita na godišnjem nivou ne prelazi iznos sredstava koji je Budžetom predviđen u navedene svrhe.
Opština može izdati garanciju skupštini etažnih vlasnika uoliko kreditna institucija zatraži istu kao instrument naplate potraživanja za odobreni kredit.
Visina sredstava za izdatu garanciju ne može preći iznos odobrenih sredstava za ovu namjenu u Budžetu opštine za tekuću godinu.
Ugovorom između Opštine i skupštine etažnih vlasnika detaljno će se regulisati uslovi naplate i vraćanja sredstava Budžetu opštine ako dođe do aktiviranja izdate garancije i njene naplate od strane kreditora.
Član 3

Adaptacija, u smislu ove odluke je izvođenje radova na postojećem objektu, kojima se: 

1) Vrši postavljanje, zamjena ili popravka fasade na zajedničkim djelovima stambene zgrade,
2) Vrši popravka i zamjena krovnog pokrivača.
Pod radovima iz stava 1 ovog člana podrazumijevaju se radovi adaptacije, koji ne utiču na stabilnost i sigurnost objekta, ne mijenjaju konstruktivni elementi, ne mijenja spoljni izgled u odnosu na projekat zgrade i ne utiče na bezbjednost susjednih objekata, saobraćaja, zaštite od požara i životne sredine.

Član 4

Adaptacija se izvodi u cjelini, na zgradama kao arhitektonskim cjelinama, po pravilu materijalima koji su isti ili slični izvornim materijalima, uz prethodno mišljenje organa lokalne uprave nadležnog za uređenje prostora.
Izuzetno od stava jedan ovog člana adaptacija se može izvoditi na pojedinačnim lamelama stambene zgrade, ako lamele imaju formirane svoje organe upravljanja. 


II POSEBNE ODREDBE

Javni konkurs

Član 5

Sufinansiranje Adaptacije i obezbjedjenje otplate kreditnih sredstava stambenih zgrada se vrši na osnovu javnog konkursa (u daljem tekstu: ”Konkurs”).
Odluku o raspisivanju Konkursa donosi predsjednik opštine Mojkovac.
Konkurs sadrži uslove učešća, opis radova na adaptaciji, visinu maksimalnog novčanog iznosa sufinansiranja, rok za otplatu kredita i način vrjednovanja pristiglih ponuda. 
Konkurs se objavljuje na zvaničnoj internet stranici opštine Mojkovac, oglasnoj tabli opštine Mojkovac i u lokalnim sredstvima javnog informisanja, sa rokom trajanja od najmanje 30 dana.

Član 6

Pravo učešća na Konkurs imaju organi upravljanja stambenim zgradama koji su obrazovani u skladu sa Zakonom o održavanju stambenih zgrada. 

Komisija

Član 7

Za sprovođenje postupka dodjele sredstava za sufinansiranje i obezbjeđenja otplate kredita za Adaptaciju stambene zgrade, predsjednik Opštine imenuje Komisiju.
Komisija ima pet članova, od kojih su po jedan član iz reda: inženjera arthitekture, inženjera građevinarstva, diplomirani ekonomista, diplomirani pravnik i jedan predstavnik organa nadležnog za komunalno stambene poslove opštine Mojkovac.
Zadatak Komisije je da:
· pripremi tekst konkursa;
· utvrdi građevinsko stanje i procjeni hitnost radova na spoljnim djelovima zgrade s obzirom na stanje,
· izvrši bodovanje stanja zgrade prema kriterijumima utvrđenim ovom odlukom i Konkursom,
· utvrdi nacrt liste prioriteta Adaptacije;
· razmatra prigovore učesnika konkursa izjavljenih na nacrt liste prioriteta;
· utvrdi predlog liste prioriteta  Adaptacije;
· utvrdi iznos novčanih sredstava za sufinansiranje Adaptacije i obezbjeđenje otplate kreditnih sredstava.

Dokumentacija za učešće na konkurs

Član 8

Uz zahtjev za sufinansiranje adaptacije krovnog pokrivača zgrade/fasade, kao i obezbjeđenje otplate kreditnih sredstava, upravnik je dužan da dostavi sljedeće podatke i dokumentaciju:
· Odluku o imenovanju upravnika zgrade;
· Broj telefona i e-mail adresa upravnika zgrade;
· Matični broj i šifra djelatnosti zgrade izdate od organa državne uprave nadležnog za poslove statistike;
· Izvod iz lista nepokretnosti sa kopijom plana katastarske parcele ne stariji od 6 (šest) meseci;
· Odluku skupštine etažnih vlasnika o učešću na Konkurs;
· Izvod iz banke kojim se dokazuje da je na računu etažnih vlasnika obezbijeđen dio novčanih sredstava za realizaciju planiranih radova; 
· Zahtjev upravnika za sufinansiranje i/ili obezbjeđenje otplate kredita stambene zgrade;
· Tri ponude, sa predmjerom, predračunom i opisom radova, od privrednog subjekta ovlašćenog za izvođenje ovih radova;
· Ovjerene notarske izjave vlasnika stambenih jedinica, čija će sadžina bliže biti određena Javnim konkursom iz čl. 5 ove Odluke.

Kriterijumi za utvrđivanje liste prioriteta

Član 9

Kriterijumi za utvrđivanje liste prioriteta adaptacije stambene zgrade određeni su po grupama, a svaka grupa je podijeljena na podgrupe koje se vrijednuju dodjeljivanjem bodova na sljedeći način:

1. Lokacija zgrade:
· zgrade u zahvatu prve „A“ zone .....................................................50 bodova;
· zgrade u zahvatu prve zone ..............................................................45 bodova;
· zgrade u zahvatu druge.....................................................................40 bodova;
· zgrade u zahvatu treće zone .........................................................35 bodova;
· zgrade u ostalim zonama .................................................................30 bodova;
2. Građevinsko stanje krovnog pokrivača:
· u cjelosti oštećeni ………………….........…………………… .......50 bodova;
·  oštećeno je više od 50 % površine ……………………….…..........40 bodova;
· djelimično oštećena, oštećeno je manje od 50% površine................30 bodova;
· zadovoljavajuće stanje ……………………………………….…….. 5 bodova.
3. Građevinsko stanje fasade:
· vrlo hitna obnova ……..……………………………………..	30 bodova;
· hitna obnova ……………………………………….….......	25 bodova;
· manje hitna obnova ………………………………….………	20 bodova;
· potrebna obnova, ali nije hitna …………………….…..........	15 bodova.

Predsjednik opštine može utvrditi i druge kriterijume za utvrđivanje liste prioriteta  ukoliko je to opravdano (hitnost radova, starost zgrade, materijalno stanje vlasnika stanova i sl.).
Zone iz stava 1 tačka 1 ove odluke su zone koje su propisane važećom Odlukom o naknadi za komunalno opremanje građevinskog zemljišta.

Nacrt liste prioriteta

Član 10

Pregled pristiglih zahtjeva i utvrđivanje nacrta liste prioriteta sprovešće Komisija u roku od 20 dana od dana isteka konkursa.
Ako je dostavljena dokumentacija nepotpuna, Komisija će pisanim putem zatražiti od upravnika zgrade dopunu dokumentacije, koju je upravnik dužan da dostavi u roku od 10 dana od dana dostavljanja poziva za dopunu dokumentacije.
Ako upravnik u roku iz stava 2 ovoga člana ne dopuni dokumentaciju, smatraće se da su vlasnici posebnih djelova zgrade odustali od sufinansiranja Adaptacije i obezbjeđenja otplate kredita i zahtjev se neće razmatrati.
Neblagovremeni zahtjevi se ne razmatraju.

Član 11

Nacrt liste prioriteta utvrđuje se prema broju dodijeljenih bodova.
Nacrt liste prioriteta objaviće se na zvaničnoj internet stranici opštine Mojkovac.
Učesnici na konkursu mogu u roku od 5 dana od dana objavljivanja nacrta liste prioriteta iz stava 1 ovog člana podnijeti Komisiji prigovor.
Komisija je dužna da u roku od 5 dana od dana prijema, razmotri prigovore na nacrt liste prioriteta i utvrdi predlog liste prioriteta.
Ukoliko dvije zgrade imaju isti broj bodova, prednost na listi prioriteta će imati zgrada koja ima više bodova po kriterijumu lokacija zgrade, a ukoliko dvije zgrade na istoj lokaciji imaju isti broj bodova, prednost na listi prioriteta će imati zgrada koja je starija, a zatim zgrada kod koje je građevinsko stanje fasade, odnosno krovnog pokrivača lošije.

Izvještaj komisije

[bookmark: clan_12]Član 12
Na osnovu utvrđenog predloga liste prioriteta Komisija izrađuje izvještaj o sprovedenom konkursu o sufinansiranju Adaptacije i prioritetima za obezbjedjenje otplate kredita i podnosi ga predsjedniku Opštine.
Izvještaj iz stava 1 ovog člana sadrži naročito: ime upravnika stambene zgrade, adresu, način bodovanja, visinu sredstava za sufinansiranje i visinu kreditnih sredstava za koja će se garantovati otplata.

Konačna lista prioriteta

Član 13

Odluku o učešću u sufinansiranju Adaptacije i obezbjeđenju otplate kreditnih sredstava, na predlog Komisije, donosi predsjednik opštine Mojkovac.
Odluka iz stava 1 ovog člana i konačna lista prioriteta objavljuje se na internet stranici i oglasnoj tabli opštine Mojkovac.


Ugovor o izvođenju radova

Član 14

Nakon stupanja na snagu odluke iz člana 13 stav 1, upravnik zgrade zaključuje Ugovor sa izabranim ponuđačem.
Ugovorom se definišu prava i obaveze organa upravljanja stambenom zgradom i izabranog ponuđača.



Ugovor o sufinansiranju i Ugovor o obezbjedjenju otplate kreditnih sredstava

Član 15

Nakon stupanja na snagu odluke iz člana 13, upravnik stambene zgrade, sa opštinom Mojkovac zaključuje ugovor o sufinansiranju Adaptacije, odnosno Ugovor o obezbjeđenju otplate kreditnih sredstava (u daljem tekstu: Ugovor).
Ugovorom između opštine Mojkovac, koju zastupa predsjednik Opštine i vlasnika posebnih djelova zgrade, koje zastupa upravnik zgrade, regulišu se međusobna prava i obaveze.
Dinamika i način isplate odobrenih sredstava na račun vlasnika posebnih djelova zgrade kod sufinansiranja, kao međusobna prava i obaveze povodom obezbjeđenja otplate kreditnih sredstava, utvrdiće se Ugovorom.
Ako se upravnik ne odazove na poziv i ne zaključi ugovore iz stava 1 ovoga člana, u roku od 5 dana od dana prijema poziva, smatra se da je podnosilac zahtjeva odustao od sufinansiranja Adaptacije odnosno kreditnog zaduženja, i sredstva kao i obezbjeđenja se dodjeljuju sljedećoj zgradi na listi prioriteta.
Ugovori se objavljuju na internet stranici i oglasnoj tabli opštine Mojkovac.


Član 16

Sve troškove izrade i dostave dokumentacije iz člana 8 ove odluke u cjelosti snose vlasnici posebnih djelova zgrade.
Troškove koji nisu predviđeni ponudom i opisom radova, u cjelosti snose vlasnici posebnih djelova.
Troškove stručnog nadzora nad izvođenjem radova na Adaptaciji u skladu sa ugovorom, snose vlasnici posebnih djelova.

Član 17

Vlasnici posebnih djelova zgrade dodijeljena sredstva moraju iskoristiti za Adaptaciju najkasnije do kraja tekuće godine.


III ZAVRŠNE ODREDBE

Član 18

Ova odluka stupa na snagu osmog dana od dana objavljivanja u „Službenom listu Crne Gore – Opštinski propisi“.

Broj: 05-040/22-178
Mojkovac, 25. jul 2022. godine
SKUPŠTINA OPŠTINE MOJKOVAC
                                                                                                                      PREDSJEDNIK  
                                                                                                                         Marko Janketić	

